Skak er givetvis nemt at lære, men det er et svært spil at mestre. Til trods for det forsøgte en lang række skoleelever fra Svenstrup og Kærby her til formiddag efter bedste evne at få deres modstander i mat. En af de opslugte spillere var Cakaria Thomas Sørensen, som går i 3 B på Kærbyskolen. Overfor TV2 Nord tilkendegav han med et glimt i øjet, at det ikke var helt nemt at rykke med de seksten brikker på brættet. - For hver gang jeg rykker, er der en brik, der dør, sagde han. Fokus på fællesskab frem for konkurrence Skak-dagen afholdes imidlertid ikke for at finde de to skolers dygtigste spiller. Fællesskabet og evnen til at holde koncentrationen er derimod i fokus. - I en tid hvor vi kigger alt for meget på skærmen og for lidt på hinanden, kan vi bruge skoleskak til at få eleverne til at kigge op og give hinanden hånden og være sammen på en rolig måde med klare adfærds- og spilleregler. Det er rigtig godt for mange børn, og måske især for de børn, der nogle gange slår sig lidt på at gå i skole, siger læringschef i Dansk Skoleskak, Mikkel Nørgaard, inden han fortsætter. - Skoleskak kan give børnene noget ro. Samtidig kan de få en oplevelse af, at de har en plads i fællesskabet, hvor man bliver set, som en der mestrer noget, som resten af verden synes er svært. - Giver ro i kroppen Og selvom det ikke blev til lutter sejre for Cakaria Thomas Sørensen, så glædede han sig alligevel over dagen. - Det er rigtig sjovt. Det giver ro i kroppen , og det er afstressende, fordi du ikke tænker på alle mulige andre ting, når du spiller, fortæller han. Det er Aalborg Kommune, der står bag arrangementet i samarbejde med Dansk Skoleskak, og efter sommerferien skal Byplanvejens Skole i Aalborg også være med i indsatsen.

Opsummering:
Kærbyskolen og Svenstrup Skole havde torsdag skak på skoleskemaet.